or få dage siden var cykelrytteren Michael Valgren i udbrud, hvor han hjalp holdkammeraten Magnus Cort til sejr på 15. etape af Tour de France. Tidligere i år tilføjede han selv to sejre til CV'et, nemlig Omloop Het Nieuwsblad og Amstel Gold Race. Det har gjort Michael Valgren til en meget eftertragtet herre. Cykelholdene må gerne skrive under på kontrakter med ryttere nu, men de må først offentliggøres den 1. august. Der er en stor chance for, at Michael Valgren allerede har skrevet under på en kontrakt for 2019-sæsonen, og der har flere hold været i spil. Bjarne Riis tror mest på det rygte, som Gazzetta dello Sport er kommet frem med , som hedder, at Michael Valgren skifter til Team Dimension Data. - Det, jeg hører på vandrørene, er Team Dimension Data, siger TV 2 SPORTs cykelekspert Bjarne Riis til TV 2 SPORT. - Han har jo allerede skrevet under. Det tror jeg helt sikkert, siger han videre. Manager har kontaktet andet storhold Det er dog ikke det eneste hold, som rygterne peger hen imod. Blandt andet fortalte sportsdirektøren fra Quick-Step Floors, Brian Holm, til TV 2 Sport, at Michael Valgrens manager havde kontaktet dem i håb om en kontraktforhandling. Quick-Step Floors har allerede to danskere på deres samlede hold: Michael Mørkøv og Kasper Asgreen. Derudover har de blandt andet Philippe Gilbert og den prikkede bjergtrøje i touren, Julian Alaphilippe. Et tredje hold, der også skulle være interesseret i Michael Valgren, er Trek Segafredo. Dette ifølge det hollandske cykelmedie, Wielerflitz.nl. Der er dog stadig en chance for, at cykelrytteren bliver hos Astana. Sportsdirektøren Alexandre Vinokourov har udtalt, at han gerne ser Valgren fortsætte hos det kazakhiske hold. Det endelige svar på, hvilket hold, han kører for i 2019, får vi tidligst den 1. august.
Michael Valgren har vist sig flot frem i år, både i Tour de France, men også i forårsklassikerne. Der er i den sammenhæng en del tvivl om, hvor han kører næste sæson.